b'\n_START_ARTICLE_\nEurazinis rudasis lokys\n_START_SECTION_\nI\xc5\xa1vaizda\n_START_PARAGRAPH_\nEurazinis rudasis lokys turi rud\xc4\x85 kail\xc4\xaf, ta\xc4\x8diau kartais gali b\xc5\xabti nuo geltonai rusvos iki tamsiai rudos, raudonai rudos arba beveik juodos spalvos. Kailis yra tankus, plaukai gali u\xc5\xbeaugti iki 10\xc2\xa0cm. Galvos forma apskrita su ma\xc5\xbeomis ir apskritomis ausimis, pla\xc4\x8dia kaukole ir burna, kurioje 42 dantys. Turi dideles letenas, su ilgais nagais, kurie gali u\xc5\xbeaugti iki 10\xc2\xa0cm ilgio. J\xc5\xb3 k\xc5\xabno ilgis gali siekti iki 2 metr\xc5\xb3. Svoris priklauso nuo aplinkos, met\xc5\xb3 laiko ir maisto gausos. Patinai vidutini\xc5\xa1kai sveria apie 265\xe2\x80\x93355 kg, did\xc5\xbeiausias iki 400 kg, patel\xc4\x97s apie 150\xe2\x80\x93250\xc2\xa0kg.\n_START_SECTION_\nGyvenimo b\xc5\xabdas\n_START_PARAGRAPH_\nEuraziniai rudieji lokiai puikiai plaukia vandenyje, laipioja po med\xc5\xbeius ir greitai b\xc4\x97ga. Pagal charakter\xc4\xaf euraziniai rudieji lokiai yra nedr\xc4\x85s\xc5\xabs, neagresyv\xc5\xabs gyv\xc5\xabnai, bet nem\xc4\x97gsta kit\xc5\xb3 artumos. Jie da\xc5\xbeniausiai aktyv\xc5\xabs prieblandoje, sutemose ir nakt\xc4\xaf, bet pavasar\xc4\xaf prab\xc5\xabd\xc4\x99 po \xc5\xbeiemos \xc4\xafmigio kai i\xc5\xa1sek\xc4\x99 ar ruden\xc4\xaf kada kaupia riebalus, jie aktyv\xc5\xabs beveik vis\xc4\x85 par\xc4\x85. Gyvena pavieniui didel\xc4\x97je teritorijoje. Suaug\xc4\x99 Euraziniai rudieji lokiai i\xc5\xa1 savo gyvenam\xc5\xb3 viet\xc5\xb3 i\xc5\xa1stumia jauniklius, kurie priversti ie\xc5\xa1koti nauj\xc5\xb3 gyvenam\xc5\xb3 plot\xc5\xb3 ir keliauja toli. Euraziniai rudieji lokiai \xc5\xbeiem\xc4\x85 miega \xc5\xbeiemos miegu, bet miego ilgis priklauso nuo \xc5\xbeiemos at\xc5\xa1iaurumo ar \xc5\xa1velnumo. Jeigu \xc5\xa1i\xc5\xb3 gyv\xc5\xabn\xc5\xb3 miegas b\xc5\xabna neramus, jie gali pabusti pikti ir alkani. Taip pat jei \xc5\xbeiema neb\xc5\xabna labai \xc5\xa1alta, tai jie giliai neu\xc5\xbemiega ir gali pabusti. Jei pavasaris ankstyvas \xe2\x80\x93 jie atsibunda anks\xc4\x8diau ir pradeda ie\xc5\xa1koti maisto rausdamiesi po skruzd\xc4\x97lynus, \xc4\x97sti pasitaikiusi\xc4\x85 dv\xc4\x97selien\xc4\x85. \xc4\xaeprastai \xc5\xa1ie lokiai pabunda kovo m\xc4\x97nes\xc4\xaf.\n_START_SECTION_\nVeisimasis\n_START_PARAGRAPH_\nEurazini\xc5\xb3 rud\xc5\xb3j\xc5\xb3 loki\xc5\xb3 n\xc4\x97\xc5\xa1tumas u\xc5\xbetrunka apie 7 m\xc4\x97nesius, bet da\xc5\xbenai patel\xc4\x97s jauniklius gimdo po met\xc5\xb3. Gimsta 1\xe2\x80\x932, re\xc4\x8diau 3\xe2\x80\x936 lokiukai. Vos gim\xc4\x99s jauniklis sveria apie 500 gram\xc5\xb3. Lyti\xc5\xa1kai subr\xc4\x99sta tre\xc4\x8diaisiais gyvenimo metais.\n_START_SECTION_\nMityba\n_START_PARAGRAPH_\nEuraziniai rudieji lokiai yra visa\xc4\x97d\xc5\xbeiai - minta augaliniu maistu bei gaudo gyv\xc5\xabnus, neatsisako dv\xc4\x97selienos. Pagal fizin\xc4\x99 j\xc4\x97g\xc4\x85 euraziniams rudiesiems lokiams tarp Lietuvos pl\xc4\x97\xc5\xa1ri\xc5\xb3j\xc5\xb3 gyv\xc5\xabn\xc5\xb3 n\xc4\x97ra lygi\xc5\xb3. J\xc5\xb3 aukomis Europoje tampa \xc5\xa1ernai, taurieji elniai, bried\xc5\xbeiai ir kiti smulkesni ar stambesni gyv\xc5\xabnai, su kuriais lengvai susitvarko vieni.\n_START_SECTION_\nAm\xc5\xbeius\n_START_PARAGRAPH_\nI\xc5\xa1gyvena iki 30 met\xc5\xb3.\n_START_SECTION_\nPaplitimas\n_START_PARAGRAPH_\nAnks\xc4\x8diau eurazini\xc5\xb3 rud\xc5\xb3j\xc5\xb3 loki\xc5\xb3 gyvenamieji plotai u\xc5\xbe\xc4\x97m\xc4\x97 vis\xc4\x85 Europ\xc4\x85, ta\xc4\x8diau prad\xc4\x97jus juos med\xc5\xbeioti daugelyje viet\xc5\xb3 i\xc5\xa1nyko (\xc4\xafskaitant ir Lietuv\xc4\x85). Gana didel\xc4\x97s populiacijos surandamos Karpat\xc5\xb3 kalnuose, Balkanuose, Skandinavijoje. Pavyzd\xc5\xbeiui \xc5\xa0vedijoje gyvena ~ 2000, Suomijoje ~ 1200, Estijoje ~ 700. Dar daugiau gyvena Slovakijoje, Slov\xc4\x97nijoje, Bulgarijoje, Rumunijoje. Bet daugiausia \xc5\xa1io por\xc5\xab\xc5\xa1io loki\xc5\xb3 pasitaiko \xc4\xaf rytus nuo Uralo kaln\xc5\xb3\xc2\xa0\xe2\x80\x93 Rusijos Vakar\xc5\xb3 Sibire.\n_START_SECTION_\nPaplitimas Lietuvoje\n_START_PARAGRAPH_\nLietuvoje lokio kaul\xc5\xb3 rasta V\xe2\x80\x93I a. pr. m. e. ir XIII\xe2\x80\x93XVIII m. e. a. archeologini\xc5\xb3 paminkl\xc5\xb3 kult\xc5\xabriniuose sluoksniuose. Did\xc4\x97jant gyventoj\xc5\xb3 tankumui ir vystantis gyvulininkystei, lokius imta persekioti kaip pl\xc4\x97\xc5\xa1r\xc5\xabnus, daran\xc4\x8dius \xc5\xbeal\xc4\x85 naminiams gyvuliams. Tai viena i\xc5\xa1 prie\xc5\xbeas\xc4\x8di\xc5\xb3, d\xc4\x97l kuri\xc5\xb3 j\xc5\xb3 \xc4\x97m\xc4\x97 ma\xc5\xbe\xc4\x97ti. Be to, daug loki\xc5\xb3 i\xc5\xa1naikinta d\xc4\x97l mi\xc5\xa1k\xc5\xb3 kirtimo XVII\xe2\x80\x93XVIII a. _NEWLINE_Lietuvoje euraziniai rudieji lokiai \xc4\x97m\xc4\x97 nykti d\xc4\x97l mi\xc5\xa1k\xc5\xb3 kirtimo 17-18 am\xc5\xbeiais. 19 am\xc5\xbeiaus II-joje pus\xc4\x97je loki\xc5\xb3 liko tik mi\xc5\xa1kingesn\xc4\x97se vietov\xc4\x97se. Lietuvos gamtininkas Tadas Ivanauskas nurodo, kad paskutinis lokys Lietuvoje buvo nu\xc5\xa1autas 1883 m. _NEWLINE_Nors 21 am\xc5\xbeiaus antrame de\xc5\xa1imtmetyje lokiai oficialiai laikomi i\xc5\xa1nykusia r\xc5\xab\xc5\xa1imi, kuri \xc4\xafra\xc5\xa1yta \xc4\xaf Lietuvos raudonosios knygos 0(Ex) kategorij\xc4\x85, ta\xc4\x8diau retkar\xc4\x8diais pavieniai individai u\xc5\xbeklysta \xc4\xaf Lietuv\xc4\x85 i\xc5\xa1 Latvijos ar Baltarusijos. 1967 m. lokys pasteb\xc4\x97tas Alytaus, 1968 m. \xe2\x80\x93 Var\xc4\x97nos rajonuose, 1975 m. vienas matytas Bir\xc5\xbe\xc5\xb3 girioje, o 1982 m. \xe2\x80\x93 Ukmerg\xc4\x97s rajone, 2009 m. \xe2\x80\x93 \xc5\xa0ven\xc4\x8dion\xc4\x97li\xc5\xb3 med\xc5\xbeiotoj\xc5\xb3 b\xc5\xabrelis pasteb\xc4\x97jo lokio p\xc4\x97dsakus Labanoro girioje. Kitas atvejis u\xc5\xbefiksuotas 2015 m. Bir\xc5\xbe\xc5\xb3 rajone, kai rudoji me\xc5\xa1ka surado med\xc5\xbeiotoj\xc5\xb3 \xc5\xa1\xc4\x97rykl\xc4\x85 su kameromis. 2016 m. gegu\xc5\xbe\xc4\x97s 24 dien\xc4\x85 i\xc5\xa1 Baltarusijos \xc4\xaf Lietuv\xc4\x85 at\xc4\x97jusio lokio p\xc4\x97dsakus Geledn\xc4\x97s mi\xc5\xa1ko ribose, pasienio juostoje pasteb\xc4\x97jo ir u\xc5\xbefiksavo \xc5\xa0ven\xc4\x8dioni\xc5\xb3 u\xc5\xbekardos pasienie\xc4\x8diai . Turintis nema\xc5\xbe\xc4\x85 med\xc5\xbeiotojo sta\xc5\xbe\xc4\x85 ir besidomintis gyv\xc5\xabnais 2018 metais eurazinio rudojo lokio p\xc4\x97dsakus Veisiej\xc5\xb3 regioniniame parke \xc5\xa1alia savo nam\xc5\xb3 aptiko Bar\xc4\x8di\xc5\xb3 kaimo gyventojas _NEWLINE_Pastoviam eurazini\xc5\xb3 rud\xc5\xb3j\xc5\xb3 loki\xc5\xb3 sugr\xc4\xaf\xc5\xbeimui \xc4\xaf Lietuvos gamt\xc4\x85 reikalingi dideli, brand\xc5\xabs, mi\xc5\xa1rieji bei lapuo\xc4\x8di\xc5\xb3 mi\xc5\xa1kai, kuriuose nevykdoma intensyvi \xc5\xbemogaus \xc5\xabkin\xc4\x97 veikla, ypa\xc4\x8d mi\xc5\xa1ko plot\xc5\xb3 masiniai kirtimai. Nepaisant kad Lietuvoje mi\xc5\xa1kai intensyviai naikinami ir euraziniams rudiesiems lokiams Lietuvos gamtoje netrukdomai gyventi ma\xc5\xbeai erdv\xc4\x97s, tarp atskir\xc5\xb3 gamtos organizacij\xc5\xb3 ar gamtos myl\xc4\x97toj\xc5\xb3 yra noras juos reintrodukuoti Lietuvoje.\n_START_SECTION_\nEuraziniai rudieji lokiai ir \xc5\xbemon\xc4\x97s\n_START_PARAGRAPH_\nNuo loki\xc5\xb3 b\xc4\x97gti nepatartina, nes tai gana vikr\xc5\xabs pl\xc4\x97\xc5\xa1r\xc5\xabnai. Mirtini atvejai, kada euraziniai rudieji lokiai u\xc5\xbepuola \xc5\xbemones yra pasitaik\xc4\x99 labai retai. Moderniais laikais \xc5\xa0vedijoje nutiko tik du kartus, kada buvo sudraskytas 40 met\xc5\xb3 med\xc5\xbeiotojas ir jo \xc5\xa1uo, bei 61 met\xc5\xb3 am\xc5\xbeiaus vyras su \xc5\xa1unimi. Bet anot Skandinavijos rud\xc5\xb3j\xc5\xb3 loki\xc5\xb3 tyrin\xc4\x97toj\xc5\xb3, pirmuoju atveju lokio antpuol\xc4\xaf i\xc5\xa1provokavo \xc5\xa1uo, o antruoju atveju buvo kaltas 61 met\xc5\xb3 vyro apsinuodijimas etanoliu. Euraziniai rudieji lokiai ypatingai pavojingi gali b\xc5\xabti \xc5\xbemon\xc4\x97ms per netik\xc4\x97t\xc4\x85 akistat\xc4\x85, kai patel\xc4\x97 u\xc5\xbetinkama su jaunikliais, ypa\xc4\x8d kada atsiduriate viduryje tarp pa\xc4\x8dios patel\xc4\x97s ir lokiuk\xc5\xb3. Pama\xc4\x8dius lok\xc4\xaf patartina ramiai, i\xc5\xa1 l\xc4\x97to atsitraukti, nenusisukant veidu nuo lokio. Jeigu lokys bando pulti, greitai artinasi, tada patartina bandyti atrodyti kuo stambesniu, mojuojant i\xc5\xa1k\xc4\x97lus rankas ir garsiai r\xc4\x97kti \xc5\xbei\xc5\xabrint \xc4\xaf lok\xc4\xaf Svarbu \xc5\xbeinoti, kad rudieji lokiai kaip ir \xc5\xbemon\xc4\x97s, mi\xc5\xa1ke m\xc4\x97gsta naudotis i\xc5\xa1mintais takais arba keliais. Taip pat vengti \xc4\xafrengti ilgesniam laikui stovykl\xc4\x85 vietose, kur u\xc5\xbeuod\xc5\xbeiamas irstan\xc4\x8dio gyv\xc5\xabno kvapas, nes tai gali b\xc5\xabti rudojo lokio pasl\xc4\x97ptas grobis, kur\xc4\xaf jis gint\xc5\xb3 agresyviai.\n_START_SECTION_\nEurazini\xc5\xb3 rud\xc5\xb3j\xc5\xb3 loki\xc5\xb3 akistata su \xc5\xbemogumi Lietuvoje ir aplinkin\xc4\x97se \xc5\xa1alyse\n_START_PARAGRAPH_\nLietuvos teritorijoje tiek kaimynin\xc4\x97se sausuma su Lietuva besiribojan\xc4\x8diose \xc5\xa1alyse ar teritorijose dar nebuvo atvejo, kad \xc5\xa1is pl\xc4\x97\xc5\xa1r\xc5\xabnas u\xc5\xbepult\xc5\xb3 \xc5\xbemog\xc5\xb3. \xc5\xa0iose \xc5\xa1alyse gyvenantys lokiai matyt i\xc5\xa1 tolo apeina \xc5\xbemones ar slepiasi nuo j\xc5\xb3, bet pavojus visada i\xc5\xa1lieka ir galimybei esant akistatos su jais reikia vengti.'